b'\n_START_ARTICLE_\nGudrun Sj\xc3\xb6d\xc3\xa9n\n_START_SECTION_\nNoorp\xc3\xb5lv\n_START_PARAGRAPH_\nSj\xc3\xb6d\xc3\xa9n on p\xc3\xa4rit S\xc3\xb6dermanlandist, v\xc3\xa4iksest Julita kihelkonnast. Tema vanemad tegelesid talupidamise ja ettev\xc3\xb5tlusega. Gudrun oli kuuest lapsest kolmas. Sj\xc3\xb6d\xc3\xa9ni juured ulatuvad Koola poolsaareni, juba varakult puutus ta kokku k\xc3\xa4sit\xc3\xb6\xc3\xb6 ja saami folklooriga._NEWLINE_Aastatel 1958\xe2\x80\x931963 \xc3\xb5ppis ta Stockholmis Konstfacki disainik\xc3\xb5rgkoolis tekstiili- ja moekunsti._NEWLINE_1959. aastal kohtus ta fotograaf Bj\xc3\xb6rn Sj\xc3\xb6d\xc3\xa9niga ja j\xc3\xa4rgmisel aastal nad abiellusid. 1964. aastal s\xc3\xbcndis paari ainus laps, poeg Tobias._NEWLINE_Sj\xc3\xb6d\xc3\xa9ni esimeseks t\xc3\xb6\xc3\xb6kohaks oli noorteleht Bildjournalen, kus ta kirjutas k\xc3\xa4sit\xc3\xb6\xc3\xb6st. Hiljem t\xc3\xb6\xc3\xb6tas ta r\xc3\xb5ivaste hulgim\xc3\xbc\xc3\xbcgiga tegelevas ettev\xc3\xb5ttes Ivar Wahl AB._NEWLINE_1969. aastal hakkas ta vabakutseliseks.\n_START_SECTION_\nKaubam\xc3\xa4rgi ajalugu\n_START_PARAGRAPH_\n1974. aastal l\xc3\xb5i Sj\xc3\xb6d\xc3\xa9n oma nime kandva kaubam\xc3\xa4rgi._NEWLINE_1976. aastal avas ta Stockholmis Regeringsgatanil oma esimese r\xc3\xb5ivapoe, kus m\xc3\xbc\xc3\xbcs enda disainitud r\xc3\xb5ivaid. Algusest peale pani Sj\xc3\xb6d\xc3\xa9n suurt r\xc3\xb5hku v\xc3\xa4rvidele ja looduslikele materjalidele (puuvill, vill, siid, linane kangas). Tooted said populaarseks raamatukoguhoidjate, sotsiaalt\xc3\xb6\xc3\xb6tajate, kultuurit\xc3\xb6\xc3\xb6tajate ja lasteaiakasvatajate seas, moeinimestele need muljet ei avaldanud._NEWLINE_1978. aastal alustati postim\xc3\xbc\xc3\xbcki. Fotograafist Bj\xc3\xb6rn pildistas k\xc3\xb5ik vajalikud moefotod ja Gudrun kirjutas oma k\xc3\xa4ega k\xc3\xb5ik tootetutvustused._NEWLINE_1993. aastal hakkas ettev\xc3\xb5te lisaks naisteriietele m\xc3\xbc\xc3\xbcma ka kodutekstiili (linikuid, kardinaid, vaipu, k\xc3\xa4ter\xc3\xa4tte)._NEWLINE_Juba alates 1997. aastast saab Sj\xc3\xb6d\xc3\xa9ni r\xc3\xb5ivaid tellida tema veebipoest. Sj\xc3\xb6d\xc3\xa9n oli \xc3\xbcks esimesi Rootsi ettev\xc3\xb5tjaid, kes hakkas oma kaupu m\xc3\xbc\xc3\xbcma interneti vahendusel. T\xc3\xa4naseks on internet Sj\xc3\xb6d\xc3\xa9ni jaoks t\xc3\xa4htsaim m\xc3\xbc\xc3\xbcgikanal, k\xc3\xb5ige olulisem turg on Saksamaa._NEWLINE_2011. aastal ulatusid m\xc3\xbc\xc3\xbcginumbrid poole miljardi Rootsi kroonini (~ 52 miljonit euroni) ja ettev\xc3\xb5ttes t\xc3\xb6\xc3\xb6tas 230 inimest._NEWLINE_2015. aastal oli ettev\xc3\xb5tte k\xc3\xa4ive 715 miljonit Rootsi krooni (~ 75 miljonit eurot)._NEWLINE_2016. aastal ilmus raamat "Mina m\xc3\xb6nster" / "My Portfolio", milles on juttu Sj\xc3\xb6d\xc3\xa9ni br\xc3\xa4ndi ajaloost. Raamatut kaunistavad Sj\xc3\xb6d\xc3\xa9ni maalitud akvarellmaalid, teos on saadaval nii rootsi kui ka inglise keeles._NEWLINE_Facebookis j\xc3\xa4lgivad Sj\xc3\xb6d\xc3\xa9ni loomingu austajad lehte Kulturtanten (\'kultuurit\xc3\xa4di\'). Seda h\xc3\xbc\xc3\xbcdnime kasutatakse nii Sj\xc3\xb6d\xc3\xa9ni enda kui ka naiste kohta, kes kannavad tema disainitud, tihti lillelisi, triibulisi ja t\xc3\xa4pilisi r\xc3\xb5ivaid. Sj\xc3\xb6d\xc3\xa9n on \xc3\xb6elnud, et on t\xc3\xa4nulik noorematele moekunstnikele, kes ei p\xc3\xb6\xc3\xb6ra kuigi palju t\xc3\xa4helepanu vanematele naistele \xe2\x80\x93 nii saab tema \xc3\xbcle neljak\xc3\xbcmneaastaste naiste riietamisega tegeleda. Sj\xc3\xb6d\xc3\xa9ni klientide hulka kuuluvad n\xc3\xa4iteks Taani n\xc3\xa4itleja Ghita N\xc3\x98rby ja Soome endine president Tarja Halonen.\n_START_SECTION_\nMuhu kollektsioon\n_START_PARAGRAPH_\nAastate jooksul on Sj\xc3\xb6d\xc3\xa9n loomingus kasutanud eri rahvastele omaseid elemente, teda on m\xc3\xb5jutanud reisid Indiasse, Aafrika riikidesse ja L\xc3\xb5una-Ameerikasse. 2013. aasta talvekollektsioon oli inspireeritud Muhu rahvar\xc3\xb5ivastest. Muhu rahvariided avastas Sj\xc3\xb6d\xc3\xa9n 2012. aasta s\xc3\xbcgisel New Yorgis, kui tema k\xc3\xa4tte sattus \xc3\xbcks Eesti saari ja Muhumaad tutvustav ohtra pildimaterjaliga raamat. 2014. aasta 28. augustist kuni 7. septembrini said huvilised kollektsiooni n\xc3\xa4ha Eesti Tarbekunsti- ja Disainimuuseumis.'